b'\n_START_ARTICLE_\nTartrazinas\n_START_SECTION_\nNaudojimas\n_START_PARAGRAPH_\nTartrazinas pasaulyje pla\xc4\x8diai naudojamas kaip geltonas da\xc5\xbeiklis, o mi\xc5\xa1iniuose su su briliantiniu m\xc4\x97lynuoju FCF (FD&C Blue 1, E133) ar \xc5\xbealiuoju S (E142) suteikia \xc4\xafvairius \xc5\xbealius atspalvius.\n_START_SECTION_\nMaistas\n_START_PARAGRAPH_\nNema\xc5\xbeai maisto produkt\xc5\xb3 ir patiekal\xc5\xb3 turi daugiau ar ma\xc5\xbeiau tartrazino, jo kiekis priklauso nuo gamintojo. Paskutiniais metais \xc4\xafsigali tendencija vengti jo ir keisti j\xc4\xaf nesintetiniais da\xc5\xbeikliais (anatas, beta karotinas, salykliniai da\xc5\xbeikliai)._NEWLINE_Tartrazino da\xc5\xbenai turi tokie produktai kaip saldainiai, cukraus vata, nealkoholiniai g\xc4\x97rimai, energiniai g\xc4\x97rimai, kukur\xc5\xabziniai tra\xc5\xa1ku\xc4\x8diai (Doritos, Nachos, kt.), dribsniai, pyrag\xc5\xb3 mi\xc5\xa1iniai, pyragai\xc4\x8diai, garsty\xc4\x8dios, sald\xc5\xabs kremai, sriubos, sultini\xc5\xb3 kubeliai, pada\xc5\xbeai, kai kurie ry\xc5\xbei\xc5\xb3 patiekalai, g\xc4\x97rim\xc5\xb3 milteliai, ledai, kramtomoji guma, d\xc5\xbeemas, vaisi\xc5\xb3 drebu\xc4\x8diai, marmeladas, krienai, jogurtas, lak\xc5\xa1tiniai, raugintos dar\xc5\xbeov\xc4\x97s, bulviniai tra\xc5\xa1ku\xc4\x8diai, biskvitai, daug patiekal\xc5\xb3 ir produkt\xc5\xb3, kuriuose naudojami medus ar citrinos.\n_START_SECTION_\nNemaistiniai produktai\n_START_PARAGRAPH_\nTartrazinas naudojamas muiluose, kosmetikos gaminiuose, \xc5\xa1amp\xc5\xabnuose, rank\xc5\xb3 prie\xc5\xbei\xc5\xabros priemon\xc4\x97se, antspaud\xc5\xb3 da\xc5\xbeuose.\n_START_SECTION_\nVaistai\n_START_PARAGRAPH_\nTartrazinas suteikia spalv\xc4\x85 vitamin\xc5\xb3 \xc5\xbeirneliams, priemon\xc4\x97ms nuo padid\xc4\x97jusio skrand\xc5\xbeio r\xc5\xabg\xc5\xa1tingumo, vaist\xc5\xb3 kapsul\xc4\x97ms, kai kuriems receptiniams vaistams.\n_START_SECTION_\nPoveikis sveikatai\n_START_PARAGRAPH_\nManoma, kad tartrazinas yra daugiausia alergini\xc5\xb3 ir nepakantumo reakcij\xc5\xb3 sukeliantis azoda\xc5\xbeiklis. Ypa\xc4\x8d jautr\xc5\xabs sergantys astma ir nepakant\xc5\xabs salicilatams. Jautrumas tartrazinui gali pasireik\xc5\xa1ti prarijus med\xc5\xbeiag\xc5\xb3, turin\xc4\x8di\xc5\xb3 tartrazino, ar joms veikiant od\xc4\x85._NEWLINE_Per vir\xc5\xa1kinimo trakt\xc4\x85 gautam tartrazinui priskiria tokias alergines reakcijas, kaip nerimas, migrena, depresija, suma\xc5\xbe\xc4\x97j\xc4\x99s regos a\xc5\xa1trumas, nie\xc5\xbeulys, bendras silpnumas, kar\xc5\xa1\xc4\x8dio bangos, dusulys, purpurin\xc4\x97s odos d\xc4\x97m\xc4\x97s, miego sutrikimai._NEWLINE_Kai kurie \xc5\xa1io da\xc5\xbeiklio paveikti \xc5\xbemon\xc4\x97s patiria jautrumo tartrazinui simptomus net nuo labai ma\xc5\xbe\xc5\xb3 jo dozi\xc5\xb3, kartais net tre\xc4\x8di\xc4\x85 par\xc4\x85 po med\xc5\xbeiagos patekimo \xc4\xaf organizm\xc4\x85. Yra parei\xc5\xa1kim\xc5\xb3, kad tartrazinas vaikams sukelia astmos priepuolius bei dilg\xc4\x97lin\xc4\x99, jis siejamas su skydliauk\xc4\x97s augliais, chromosom\xc5\xb3 aberacijomis, hiperaktyvumu._NEWLINE_Jautrumo mechanizmas ne\xc5\xbeinomas, laikomas pseudoalerginiu. Manoma, kad nepakantumu tartrazinui pasi\xc5\xbeymi apie 360 t\xc5\xabkst. (0,12\xc2\xa0%) JAV gyventoj\xc5\xb3. Pagal FDA tartrazinas dilg\xc4\x97lin\xc4\x99 sukelia ma\xc5\xbeiau kaip 1 \xc5\xbemogui i\xc5\xa1 10000 (0,01\xc2\xa0% \xc5\xbemoni\xc5\xb3)._NEWLINE_1994\xc2\xa0m. Melburno universiteto atliktas tyrimas parod\xc4\x97, kad hiperaktyv\xc5\xabs vaikai, suvalg\xc4\x99 maisto su tartrazinu, gali pasidaryti irzlesni, labiau neram\xc5\xabs, jiems gali sutrikti miegas._NEWLINE_Iki \xc5\xa1iol neai\xc5\xa1ku, kiek i\xc5\xa1vardintos problemos, kurias patiria kai kurie asmenys, susijusios b\xc5\xabtent su tartrazinu. Nepakantumas tartrazinui yra labai retas. Neai\xc5\xa1ku, ar tartrazinas gali kenkti \xc5\xbemon\xc4\x97ms, kurie n\xc4\x97ra ai\xc5\xa1kiai nepakant\xc5\xabs tartrazinui._NEWLINE_Papras\xc4\x8diausias b\xc5\xabdas \xc4\xafveikti nepakantum\xc4\x85 tartrazinui yra jo visi\xc5\xa1kai nevartoti. Buvo atlikti tyrimais, kuriuose \xc5\xbemoni\xc5\xb3, jautri\xc5\xb3 tiek salicilatams, tiek tartrazinui, jautrumas tartrazinui buvo suma\xc5\xbeintas.\n_START_SECTION_\nNaudojimo reguliavimas\n_START_PARAGRAPH_\nD\xc4\x97l galimo nepakantumo tartrazinui Jungtin\xc4\x97se Amerikos Valstijose reikalaujama, kad ant maisto produkt\xc5\xb3 ir vaist\xc5\xb3, turin\xc4\x8di\xc5\xb3 tartrazino, b\xc5\xabt\xc5\xb3 nurodyta, kad juose yra tartrazino. FDA reguliariai tikrina rinkoje esan\xc4\x8dius produktus, ar juose n\xc4\x97ra neskelbto tartrazino. Vieni i\xc5\xa1 produkt\xc5\xb3, kuriuose da\xc5\xbenai aptinka nelegalaus tartrazino, yra kini\xc5\xa1ki lak\xc5\xa1tiniai su kiau\xc5\xa1iniais._NEWLINE_Tartrazinas u\xc5\xbedraustas Norvegijoje. Jis buvo u\xc5\xbedraustas Austrijoje ir Vokietijoje, bet v\xc4\x97liau buvo leistas ES direktyva._NEWLINE__NEWLINE_D. Britanijoje Maisto standart\xc5\xb3 agent\xc5\xabra (angl. Food Standards Agency 2008\xc2\xa0m. baland\xc4\xaf paskelb\xc4\x97 savanori\xc5\xa1k\xc4\x85 tartrazino ir dar penki\xc5\xb3 \xc4\xaftartin\xc5\xb3 da\xc5\xbeikli\xc5\xb3 i\xc5\xa1st\xc5\xabmim\xc4\x85 i\xc5\xa1 rinkos d\xc4\x97l galimo j\xc5\xb3 ry\xc5\xa1io su vaik\xc5\xb3 hiperaktyvumu._NEWLINE_Tartrazin\xc4\x85 vadinamajame \xe2\x80\x9eorganiniame maiste\xe2\x80\x9c da\xc5\xbenai kei\xc4\x8dia beta karotinu, kitokiame maiste\xc2\xa0\xe2\x80\x93 anatu (E160b).'